Gedagte vir die dag: Jesus voed die menigteArgieffoto. Jesus het sy dissipels nader geroep en vir hulle gesê: ‘Ek kry hierdie mense innig jammer, want hulle is nou al drie dae lank hier by My en hulle het niks om te eet nie. En Ek wil hulle ook nie sonder kos huis toe stuur nie, want hulle kan miskien op pad beswyk.’ (Matteus 15:32) Toe die mense sien hoe stommes praat, dowes hoor, blindes sien en gebreklikes en verlamdes weer loop, het hulle God geprys en kon hulle hulself nie van Jesus af wegskeur nie. Hy het hulle geleer en bemoedig en hulle het drie dae daar in sy teenwoordigheid uitgekamp. Maar Jesus het agtergekom dat hulle nie meer kos oor het nie. Daar was duisende mans, vroue en kinders en die dissipels was verbaas toe hy húlle aansê om vir die mense kos te gee. Hulle het net sewe broodjies en ’n paar vissies gehad en hier verwag Jesus van hulle om dit met die skare te deel. Maar toe het Jesus sy almag bewys. Hy het die brood en vis gevat, God daarvoor gedank, dit gebreek en vir die dissipels aangegee om uit te deel. Almal het genoeg geëet, so oorvloedig dat die dissipels agterna nog sewe mandjies vol korsies kon bymekaarmaak. Daarna het Jesus die mense huis toe gestuur – gevoed en versterk. Jesus wil die hongeres voed, Hy kyk in die oë van honger kinders en sy hart breek. Maar eers vra Hy óns om betrokke te raak en die bietjie wat ons het, vir Hom te gee. In sy hande sal dit vermeerder totdat dit oorgenoeg is. Wil jy nie vandag jou bydrae maak en iets gaan gee nie – geld, kos, klere? Die nood is groot. Liefdadigheidsorganisasies klop in wanhoop by gemeentes aan en vra dat kerkgangers elkeen Sondae net een blikkie kos saambring kerk toe. Hoe skandelik om te sien dat mense vergeet of net nie daaraan dink nie en dat daardie houers wat hoopvol uitgesit is, byna leeg moet teruggaan. Bring jou klein deeltjie, God sal dit groot maak. Here Jesus, help my om vrygewig te wees, en uit te reik na mense in nood. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital